Sekretārputns

Sekretārputns (Sagittarius serpentarius) ir liela auguma, pamatā uz zemes dzīvojoša vanagveidīgo putnu suga, kas ir vienīgā suga sekretārputnu dzimtā (Sagittariidae). Tas ir endēms Āfrikas putns, kas mājo savannā uz dienvidiem no Sahāras tuksneša.IUCN: Sagittarius serpentarius Saskaņā ar Starptautiskās dabas un dabas resursu aizsardzības savienības (IUCN) datiem sekretārputns ir iespējami apdraudēta putnu suga (). Mūsdienās vairs nav sastopams Gambijā, bet par tā izplatību Gvinejā–Bisavā trūkst datu.

Sekretārputns ir Sudānas un Dienvidāfrikas nacionālais putns un attēlots abu valstu ģerboņos.

 Izskats 
Sekretārputns ir liela auguma plēsīgais putns. Tam ir ērglim līdzīgs ķermenis, bet kājas garas kā dzērvei, līdz ar to putns, salīdzinot ar pārējiem vanagveidīgajiem, paceļas augstu virs zemes, 0,9—1,37 m augstumā.Raptors of the World - Ferguson-Lees, J.; Houghton Mifflin, New York. 978-0618127627 (2001) Arī tā galva ar līko, plēsīgo knābi atgādina ērgli.Eagles, Hawks, and Falcons of the World, Volume 2 - Brown, L. & Amadon, D. New York: McGraw-Hill Book Company (1968) Sekretārputna ķermeņa garums ir 135—150 cm, noapaļoto spārnu plētums 190—210 cm, svars 2,2—4,3 kg.The Peregrine Fund: Secretarybird Mātītes ir nedaudz mazākas nekā tēviņi. Astes garums 57—85 cm, turklāt divas vidējās spalvas garākas par pārējām. Uz galvas un kakla garu spalvu cekuls. Visu šo īpašību dēļ no attāluma sekretārputna siluets vairāk atgādina dzērvi vai sīgu, nevis plēsīgo putnu.

Ķermeņa apspalvojums pamatā ir gaiši pelēks, kas jaukts ar baltu, bet spārnu lidspalvas, kāju stilbu apspalvojums un cekula, kā arī astes spalvu gali ir melni. Knābis gaiši pelēks un kāju neapspalvotā daļa gaišā, rozīgi pelēkā krāsā. Abi dzimumi izskatās vienādi, lai gan tēviņam ir nedaudz garākas cekula un astes spalvas. Sekretārputniem ir neapspalvota seja, pieaugušajiem putniem āda ir sarkana vai oranža, jaunajiem dzeltena. Ķermeņa apspalvojums jaunajiem putniem ir pelēkbrūns.

 Uzvedība 
Sekretārputns ir nometnieks, lai gan tas mēdz migrēt nelielus attālumus, sekojot barības resursiem.Bird Migration in Africa: Movements between six continents, Volume 2 - Curry-Lindahl, K., New York: Academic Press (1981) Šīs sugas putni sastopami, sākot ar okeāna piekrastes kāpām un beidzot ar kalniem. Sekretārputns mājo atklātās ainavās, plašos zālājos, savannā, izvairoties no mežiem un bieziem krūmājiem.Sinclair, Ian; Hockey, Phil; Tarboton, Warwick (1993). Illustrated Guide to the Birds of Southern Africa. Princeton University Press. . Lai arī putns var lidot, lielāko dienas daļu tas uzturas uz zemes, naktis pārlaižot akāciju zaros. Kokos tie salaižas īsi pirms tumsas iestāšanās.Dean, W. R. J.; Milton, S.J.; Jeltsch, F. (1999) "Large trees, fertile islands, and birds in arid savanna" Journal of Arid Environments 41 61—78

Reizēm sekretārputnus var novērot pa vienam, bet biežāk tie sastopami pa pāriem vai ģimeņu grupās līdz pieciem indivīdiem. Gadījumos, kad ir bagātīgi barības resursi, vai pie ūdenstilpes var izveidoties lielāki bari, bet šāda pulcēšanās ir īslaicīga. Putni kļūst aktīvi apmēram divas stundas pēc saullēkta, pēc tam, kad zālē izžuvusi rīta rasa. Sekretārputns staigā un meklē barību līdz vēlai pēcpusdienai, tad atgriežas savā nakšņošanas vietā. Dienā putns nostaigā apmēram 20—30 km, nelabprāt lido. Pirms pacelšanās spārnos sekretārputns ieskrienas. Lidojums ir spēcīgs, ātrs un bieži lielā augstumā. Katram pārim ir sava teritorija, kas, atkarībā no barības daudzuma un sugasbrāļu blīvuma, ir 20—500 km² liela. No tās tiek padzīti nevēlami traucētāji.

 Barība 
Atšķirībā no citiem plēsīgajiem putniem sekretārputns medī uz zemes. Pieaugušie putni medī pa pāriem vai nelielās ģimeņu grupās, apstaigājot un pārbaudot izvēlēto barošanās teritoriju.The Depression of Reptile Biomass by Large Herbivores - Janzen, D.H., American Naturalist, 110, 71-400 (1976) Sekretārputns barojas ar kukaiņiem, maziem zīdītājiem, sākot ar pelēm un beidzot ar zaķiem un mangustiem. Tas medī arī ķirzakas, čūskas, bruņurupučus, krabjus, abiniekus, izēd uz zemes ligzdojošiem putniem perēkļus, reizēm barojas ar mirušiem dzīvniekiem, kas gājuši bojā ugunsgrēkā vai bijuši plēsēju nogalināti. Parasti lielie zālēdāji sekretārputnu neinteresē, lai gan ir bijuši gadījumi, kad tiek nomedītas jaunas gazeles. Lai arī čūskas netiek medītas tik lielos daudzumos, kā uzskatīja agrāk, tomēr sekretārputns medī arī indīgas čūskas, piemēram, odzes un kobras.ADW: Sagittarius serpentarius

Sekretārputns bieži medī, skaļi bradājot un cenšoties izbiedēt iespējamo upuri, pēc tam dzenoties pakaļ iztrūcinātajam dzīvniekam vai, piemēram, ugunsgrēka gadījumā uzturas tuvu uguns līnijai un ķer no uguns bēgošos dzīvniekus. Ja nepieciešams, tas paceļas spārnos un noķer upuri lidojot. Mazus dzīvniekus plēsējs saķer knābī un norij, bet lielākiem uzkāpj virsū un tos nospiež. Arī lielāku medījumu sekretārputni cenšas norīt veselu, retos gadījumos to saplosot ar pēdām. Čūskām tie cenšas uzkāpt uz muguras un ar knābi pārlauzt tām kaklu vai muguru. Reizēm sekretārputns ar čūsku paceļas gaisā un nomet to no liela augstuma.

 Ligzdošana 
Sekretārputni veido monogāmus pārus uz mūžu. Arī pēc tam, kad jaunie putni ir izauguši un atstājuši vecākus, pāris paliek viens otra tuvumā. Riesta laikā, līdzīgi kā citi plēsīgie putni, arī sekretārputni izpilda riesta lidojumu, paceļoties augstu gaisā, pēc tam pikē un virpuļo lejup. Arī uz zemes tiek izpildītas riesta dejas, kas savukārt atgādina dzērvju dejas. Pārošanās parasti notiek uz zemes, bet reizēm arī kokā. Gados, kad ir pietiekami daudz barības, sekretārputniem ir divi vai trīs perējumi.

Ligzdu būvē gan tēviņš, gan mātīte. Parasti tā atrodas koka galotnē (5—7 m augstumā,) visbiežāk akācijā vai kādā citā dzeloņainā kokā. Ligzda sakrauta no zariem un no iekšpuses izklāta ar sausu zāli, vilnu, izkaltušiem mēsliem un citiem materiāliem. Vienu un to pašu ligzdošanas vietu pāris izmanto vairākus gadus pēc kārtas, katru gadu ligzdu pielabojot. Tās diametrs ir apmēram 1,5—2,5 m, augstums 30 cm. Kad ligzda kļūst pārāk liela un smaga un draud sagāzties, putni to pamet. Dējumā ir 1—3 gaišas, gandrīz baltas olas ar sarkanbrūniem raibumiem. Olas tiek dētas ik pēc divām — trim dienām. Olas var būt dažāda lieluma, 68—92 mm garas un 52–61 mm platas. Perēšana sākas uzreiz pēc pirmās olas izdēšanas. Perē abi vecāki, tomēr lielāko daļu perēšanas laika to dara mātīte. Šajā laikā tēviņš mātītei pienes barību. Inkubācijas periods ilgst 42—47 dienas. Putnēni izšķiļas ar divu, trīs dienu atstarpi. Trīs putnēnu perējumā jaunākais parasti nomirst no bada, jo nespēj izkonkurēt vecākos un lielākos brāļus un māsas cīņā par barību.

Putnēnus klāj baltas dūnas, to galvas izskatās proporcionāli ļoti lielas. Divu nedēļu vecumā tiem izaug biezas, pelēkas dūnas, bet 3 nedēļu vecumā sāk augt cekuls. Jaunie putni attīstās lēnām un paiet 6 nedēļas, līdz tie spēj piecelties kājās. Šajā vecumā tie sāk mācīties paši ēst vecāku atnesto barību. Sasniedzot 7 nedēļu vecumu, jaunajiem putniem izaug apspalvojums, 60 dienu vecumā tie sāk mācīties lidot, sitot spārnus un paceļoties nelielā augstumā virs ligzdas. No ligzdas tie izlido 64—106 dienu vecumā. Jaunie putni turpina atrasties ligzdas tuvumā vēl 62—105 dienas, bet vecāki tos turpina barot, kā arī apmācīt medību paņēmienos.

 Atsauces 

 Ārējās saites 

Sekretārputns (Sagittarius serpentarius)
ARKive: Secretarybird (Sagittarius serpentarius)
IBC: Secretarybird (Sagittarius serpentarius) 
Sandiego Zoo: Secretary Bird, Sagittarius serpentarius


Kategorija:Āfrikas putni